
A cukorbetegség gondozás minősége a háziorvosi praxisokban Magyarországon

Bevezetés: A diabetes kiemelkedő népegészségügyi probléma hazánkban. A betegség hosszantartó, lassú progressziójú, a betegek ellátása komplex feladat, amiben meghatározó szerep jut a háziorvosoknak. A háziorvos személyes teljesítményén túl, az eredményes gondozást számos tényező befolyásolhatja (praxis elhelyezkedése, ellátottak szocio-demográfiai háttere), melyeket a háziorvos nem tud befolyásolni.
Célkitűzés: Vizsgálatunk célja volt, hogy a hazai felnőtt-vegyes háziorvosi praxisok esetében meghatározzuk a cukorbetegség gondozás minőségét az ellátás megvalósulása és a praxisok teljesítményének szempontjából a HbA1c és szemészeti vizsgálaton való részvétel, valamint a cukorbetegség miatti végtag amputáció tekintetében.
Módszer: Az elemzés adatbázisát a Nemzeti Egészségbiztosítási Alapkezelő 2019-re vonatkozó, 4849 háziorvosi praxis adatait tartalmazó jelentése biztosította. Praxisonként nyers vizsgálati gyakoriság és kor-nem-képzettség-megye-település típus szerint standardizált prevalencia hányados (SPH) került számításra mindhárom indikátor esetében. Az egyes mutatók 95%-os megbízhatósági tartományai alapján a praxisok az átlagosnak megfelelő, vagy attól szignifikánsan rosszabb/jobb besorolást kaptak.
Eredmény: A betegek 78,13%-ánál került elvégzésre HbA1c mérés, 36,73%-ánál szemészeti vizsgálat, 0,25%-ánál végtag amputáció. A HbA1c meghatározás 768 praxisban volt rosszabb az átlagnál, míg 1011-ben jobb. A szemészeti kontroll kapcsán 818 rosszabb, és 736 jobb praxis volt azonosítható. A végtag amputáció gyakorisága esetében a rosszabb praxisok száma 56 volt. Az SPH átlagnál rosszabb/jobb volt HbA1c vizsgálatnál 230/126, a szemészeti vizsgálatnál 314/369 praxis esetében. A végtag amputáció 73 praxisnál volt átlagnál gyakoribb.
Következtetés: Magyarországon jelentősen eltérő az egyes praxisokban elért ellátásminőség. Mivel a háziorvos által nem befolyásolható tényezőkre korrigálás jelentősen csökkentette a rosszabb és jobb ellátást nyújtó praxisok számát, a lokálisan ható tényezők hatása nagyobb az ellátás minőségére, mint a háziorvosok személyes teljesítménye.



